ঔদ্ধত্যপূর্ণ আচরণ! যোগীরাজ্যের পুলিশকর্মীকে কী বলল সুপ্রিম কোর্ট?

ওয়েব ডেস্ক: সুপ্রিম কোর্টের (Supreme Court) নির্দেশ অমান্য করে এক পুলিশ অফিসারের ঔদ্ধত্যপূর্ণ আচরণের (Rude Behavior Of Police Officer) তীব্র সমালোচনা করেছে দেশের সর্বোচ্চ আদালত। উত্তরপ্রদেশের (Uttar Pradesh) প্রতাপগড় জেলার কান্ধাই থানার পুলিশ অফিসার গুলাব সিং সোনকারের বিরুদ্ধে কড়া মন্তব্য করে সুপ্রিম কোর্ট জানিয়েছে, পুলিশের পোশাকের আড়ালে ন্যায়বিচারের সিদ্ধান্তকে দূষিত করার প্রশয় দেওয়া যাবে না।

ঘটনাটি ঘটে চলতি বছরের মার্চ-এপ্রিল মাসে। আদালতের আদেশ থাকা সত্ত্বেও ২৮শে মার্চ আবেদনকারীকে তাঁর কর্মস্থল থেকে জোর করে টেনে হিঁচড়ে গ্রেফতার করা হয়। পরে ২৩ এপ্রিল ওই পুলিশ অফিসার প্রকাশ্যে আবেদনকারীকে শারীরিকভাবে লাঞ্ছিত করেন।

আরও পড়ুন: বিচারপতিদের প্রবীণ পদবী কবে থেকে কার্যকর? জানাল সুপ্রিম কোর্ট

সবচেয়ে চাঞ্চল্যকর বিষয় হল, আবেদনকারী যখন সুপ্রিম কোর্টের নির্দেশের কপি দেখান, তখনও অভিযুক্ত অফিসার তা মানতে অস্বীকার করেন এবং প্রকাশ্যে বলেন — “ম্যায় কিসি সুপ্রিম কোর্ট কা আদেশ নেহি মানুঙ্গা, ম্যায় তুমহারা সারা হাইকোর্ট অর সুপ্রিম কোর্ট নিকাল দুঙ্গা আজ।”

এই ঘটনার পর আবেদনকারী সুপ্রিম কোর্টে আদালত অবমাননার মামলা দায়ের করেন। মামলার শুনানিতে আদালত কঠোর ভাষায় জানায় যে, এই ধরনের আচরণ আইনের শাসনের প্রতি সরাসরি আঘাত। আদালত নির্দেশ দিয়েছে, উত্তরপ্রদেশের স্বরাষ্ট্র বিভাগকে এডিজিপি পদমর্যাদার এক কর্মকর্তার মাধ্যমে ঘটনার পূর্ণাঙ্গ তদন্ত করতে হবে। সুপ্রিম কোর্ট আরও জানিয়েছে, একজন পুলিশ আধিকারিক যদি আদালতের আদেশ অমান্য করে, তবে তা শুধু আইনের প্রতি অসম্মান নয়, গণতন্ত্রের মূল কাঠামোকেও চ্যালেঞ্জ।

উত্তরপ্রদেশ রাজ্য সরকার আদালতকে জানিয়েছে যে, অভিযুক্ত পুলিশ আধিকারিকের বিরুদ্ধে অবিলম্বে কঠোর পদক্ষেপ নেওয়া হবে। সেই পদক্ষেপের বিস্তারিত প্রতিবেদন আগামী ৭ নভেম্বরের মধ্যে সুপ্রিম কোর্টে জমা দিতে হবে।